IR paneli so lahko nameščeni na strop ali na steno. V večjih prostorih je namestitev panelov na sredino stropa ob enaki oddaljenosti od vseh sten idealna, ker se toplota najbolje razporedi po prostoru. Razporeditev toplote bo enakomernejša, če namestite več manjših panelov, kot enega večjega. Najbolj učinkovito IR ogrevanje dosežete, če je obloga tal iz lesa ali keramike. Oba materiala dobro akumulirata toploto in učinkujeta, kot bi imeli talno gretje.  .
Neprimerna lokacija za montažo panelov je nad mestom, kjer se največ zadržujete. Namestitev nad posteljo, delovnim kotičkom ali mestom, kjer ste več ur izpostavljeni neposrednemu IR sevanju, je lahko moteča, ker vam bo prevroče.
Če stropna montaža IR panelov ni mogoča, jih namestite na steno na višino približno 130 cm od tal in ne več kot 4 metre oddaljene od nasprotne stene. IR paneli naj ne bodo montirani nasproti oken, ker le-ta ne akumulirajo toplote. Priporočljiva je montaža na zunanjo steno prostora. IR panel bo tako seval v prostor in ogreval notranjo steno. Pred IR panelom naj ne bo večjih predmetov, ker onemogočajo širjenje toplote po prostoru.